במשחקים הפאן אמריקאיים שנערכו במאר דל פלאטה, ארגנטינה במרץ 1995 זכה פדרוסו במדליית זהב בקפיצה לרוחק בתוצאה של 8.50 מטר. בתחרות שנערכה בסלמנקה, ספרד ב-18 ביולי אותה שנה הוא קבע שיא אישי חדש בקפיצה לרוחק בתוצאה של 8.71 מטר (שיאו האישי). ב-29 ביולי, בתחרות שנערכה בגובה של 2,035 מטר מעל פני הים, בכפר אלפיני ססטרייר שבנפת טורינו, פיימונטה הוא קפץ למרחק של 8.96 מטר (בעזרת רוח גבית של 1.2 מ'/שנ') תוצאה טובה בס"מ משיא העולם של מייק פאוול, אך שיא זה לא הוכר על ידי התאחדות האתלטיקה הבינלאומית מאחר שהיו אי סדרים במדידת מהירות הרוח. שבועיים לאחר מכן, באליפות העולם שנערכה בגטבורג, שוודיה הוא זכה לראשונה במדליית זהב בקפיצה לרוחק בתוצאה של 8.70 מטר, לפני ג'יימס בקפורד מג'מייקה (8.30 מטר) ושיאן העולם מייק פאוול מארצות הברית (8.29 מטר).